กรมการพัฒนาชุมชน นำงาน OTOP City จัดจำหน่ายในงานกาชาด ภายใต้แนวคิด “ให้ความรู้ ให้อาชีพ ให้รายได้”
กรมการพัฒนาชุมชน นำงาน OTOP City จัดจำหน่ายในงานกาชาด ภายใต้แนวคิด “ให้ความรู้ ให้อาชีพ ให้รายได้”          นายสุทธิพงษ์ จุลเจริญ อธิบดีกรมการพัฒนาชุมชน เปิดเผยว่า กรมการพัฒนาชุมชน ร่วมกิจกรรมการจัดร้านกาชาดโดยปีนี้ จัดภายใต้แนวคิด “ให้ความรู้ ให้อาชีพ ให้รายได้ “ และส่งเข้าประกวดชนะใจกรรมการ จนได้รับรางวัลชมเชย ประเภทหน่วยงานภาครัฐ ขนาดเล็ก ซึ่งการออกร้านงานกาชาดในปีนี้ ถือเป็นภารกิจสำคัญที่กรมการพัฒนาชุมชนดำเนินการกับประชาชนมาตลอดระยะเวลา 57 ปี และเป็นการส่งต่อการให้ที่งดงาม ซึ่งสอดคล้องกับแนวคิดของการจัดงานกาชาดประจำปี 2562 คือ “เย็นพระศิระเพราะพระบริบาล เกิดสายธารการให้ที่งดงาม” ภายในร้านออกแบบ ตกแต่งและจัดทำด้วยไม้ไผ่เป็นวัสดุจากธรรมชาติเป็นมิตรต่อสิ่งแวดล้อม ภายในสะอาด บรรยากาศร่มรื่น ตกแต่งด้วยไม้ประดับและผลิตภัณฑ์ที่บ่งบอกถึงอัตลักษณ์ท้องถิ่นเป็นหลัก ร้านค้าที่นำอาหารมาจำหน่ายงดใช้โฟม ลดใช้พลาสติก แต่ใช้วัสดุจากธรรมชาติแทน เช่น กระบอกน้ำจากไม้ไผ่ หรือใบจาก จานชามจากชานอ้อย เป็นต้น และรณรงค์ให้ประชาชนที่มาเที่ยวชมงานกาชาด ร่วมพกถุงผ้า หิ้วกระบอกน้ำ มาร่วมงานนอกจากนี้ ยังได้เปิดพื้นที่ให้หน่วยงานภาคีพัฒนาและร้านกาชาดหน่วยงานภาคีนำสินค้า OTOP ไปจัดจำหน่าย ได้แก่ ร้านกาชาดสภาสตรีแห่งชาติ นำผู้ประกอบการ OTOP กว่า 20 ราย ร่วมจัดแสดงภายในร้าน มีสินค้าประเภทต่างๆ เช่น เสื้อผ้าไทย เครื่องประดับตกแต่ง ของกิน ของที่ระลึก นอกจากนี้ ผู้ประกอบการ OTOP trader นำสินค้ามาร่วมจำหน่ายกว่า 125 ร้านค้า มีทั้งของกินของใช้ของกลุ่มโอทอปจากทุกภูมิภาคในบรรยากาศธรรมชาติบ้านนาริมน้ำในมุม ชิม ช้อป กับ OTOP ด้วย ซึ่งภายในงานมีจิตอาสา เราทำความดีด้วยหัวใจ คอยให้บริการแนะนำเส้นทางและอำนวยความสะดวกแก่ผู้เที่ยวชมงานอีกด้วย จึงขอเชิญชวนประชาชนแวะชิม ช้อปและเช็คอิน กับบรรยากาศที่ร่มรื่นที่ร้านกาชาดกรมการพัฒนาชุมชน เพื่อเลือกซื้อกระเช้าของขวัญจากผลิตภัณฑ์ชุมชนมอบให้กับคนที่รักในช่วงเทศกาลปีใหม่ที่ใกล้จะถึงนี้ "สามารถมาเลือกซื้อเลือกหากันได้ภายในงาน โซน บี 3 ประตู 1 และที่ร้านกาชาดสภาสตรีแห่งชาติ ตั้งแต่วันนี้ไปจนถึงวันที่ 24 พฤศจิกายนนี้ เวลา 10.30 น.– 22.30 น. ณ สวนลุมพินี กรุงเทพฯ "เราช่วยกาชาด กาชาดช่วยเราและมนุษย์โลก”